Metrobeamptes deur onwettige mynwerkers aangevalBystand wag naby die toneel waar daar op twee metrobeamptes geskiet is. Foto: Verskaf aan Maroela Media Twee metropolisiebeamptes is laat Donderdagmiddag deur ŉ groep van sowat vyf onwettige mynwerkers by ŉ goudmyn in Benoni aan die Oos-Rand aangeval. Hoofsupt. Wilfred Kgasago, metropolisiewoordvoerder, het gesê die beamptes het die omgewing gepatrolleer toe die voorval plaasgevind het. “Die verdagtes het uit die bosse gespring en op die beamptes losgebrand,” het Kgasago gesê. “Die beamptes het teruggeskiet, en bystand ontbied.” Die aanvallers het gevlug toe die polisie by die toneel opgedaag het. “Die polisie het hulle nie agternagesit nie omdat die terrein te onveilig is, en dit reeds te donker was.” Die ondersoek na die voorval het Vrydagoggend hervat. Geen beserings is aangemeld nie. Die polisie ondersoek ŉ saak van poging tot moord.